fi da da da da nl sv da da da da da da da da da da da da da da da da nb da da es da da da da ca da da da da sv en en
En bitter weekend for Svanholm - Svanholm Cricketklub
Mandag d. 16. maj 2016 kl. 17:58 af Henrik Pfaff
Førsteholdet var i forrige weekend draget på dobbelttur til det jyske for at spille kampe mod først Herning og dagen efter Skanderborg, som nok måtte anses at være den vigtigste.
Første century i sejren over Herning
Svanholm tabte lodtrækningen og blev sendt til gærdet i hvad man kan kalde ægte dansk sommervejr med blå himmel. Saif Ahmed (46) og Zameer Khan (108) startede stærkt ud og gav middelorder et fundament før de skiltes ved 80 på tavlen. Det er efterhånden blevet et fryd for øjet at se dette åbningspar give Svanholm en lynende start gang på gang. Efter det første gærdefald blev Zameer Khan joinet i små partnerships indtil totalen nåede 206, hvor Zameer Khan efter at have scoret en storslået century måtte bukke under for Hernings M. Kristensen.
I de døende overs af kampen løftede Basit Javed (24) og Mati Malik (43*) totalen op på 289/8, som må siges at være en god og forsvarlig score på en halvlille bane.
Basit Javed var ikke færdig med sin indsats i kampen og startede markhalvegen med at sende Hernings toporder tilbage til omklædningsrummet. Efterfølgende så Svanholms bowlere ud til at miste koncentrationen en lille smule, som lod modstanderne komme ind i kampen med et par gode partnerships lige indtil Saad Ahmed viste præcisionen i sin bowling og gav Svanholm gennembruddet med tre hurtige gærder.
Herning blev bowlet ud for 206, som ifølge kaptajnen Zishan Shah’s smag var en anelse for meget i forhold til kampens udvikling, hvor man var vidne til manglende koncentration i markspillet og ikke mindst de tabte gribechancer. Om Svanholm tog opgaven for let eller var påvirket af solens klare stråler må guderne vide.
Alt i alt var det en god sejr i bagagen før topmødet mod Skanderborg.
Rutinen manglede mod Skanderborg
Efter en god indsats dagen inden fulgte Svanholm op med et bittert nederlag mod rivalerne fra Skanderborg, som langt hen ad vejen var overrumplet af udebaneholdet.
Solen stod igen klart i det blå himmel og holdet skulle for alvor - efter hård vinterforberedelse ledsaget af Zishan Shah - sættes på prøve i sæsonens første topkamp. Der var dog alligevel ingen tvivl, at Svanholm var underdogs i denne kamp.
Tilskuerne var langsomt ved at finde pladserne, når Skanderborg valgte at gå til gærdet først. Med de venstrehåndede landsholdsspillere F. Klokker og M. Pedersen startede hjemmebaneholdet kontrolleret ud og fik neutraliseret vore bowlere. Efter 100 point på tavlen uden gærdetab skulle der nye boller på suppen ifølge Zishan Shah, som valgte at give bolden i hånden til Mati Malik og Saad Ahmed, som i en god bowling partnership fik Skanderborgs top 5 ud på ingen tid. Selvom spillerne spillede deres anden kamp i træk og var hårdt ramt af solen, så udviste de stærk vilje og energi i marken, som resulterede i, at den sidste gærdespiller forlod banen ved en endelig total på 209 med en bold til gode. En super fin indsats af Svanholm, som holdt Skanderborg nede hele vejen igennem med præcis kastning og sublimt markspil.
Planen til gærdet var nu, at åbnerne skulle give os et solid start - gerne lidt langsomt - som vi derefter kunne bygge videre på. Vore åbnere svigtede ikke og gav holdet en fremragende base. Først ved totalen 70 fik Michael Pedersen fat i Saif Ahmed (30) og med Zameer Khan i topform var vi kort efter på 117.
På nuværende tidspunkt var Svanholms chancer for at vinde store og man kunne langsomt begynde at mærke skepsis blandt markholdet.
Et fantomgreb af Anders Bülow på Zameer Khan var hvad der skulle til for at få hjemmeholdet tilbage i kampen og efterfølgende var man i Svanholm lejren vidne til et vaskeægte kollaps – fra 117/1 gik vi til 159 all out, som nok måtte siges at være en katastrofe. Manglende ansvar i middleorder og manglende rutine blandt gærdespillerne medførte, at Skanderborg i sidste ende trak en komfortabel sejr på 50 point hjem.
Et nederlag, som langt hen af vejen så ud som en sejr. Dette viser endnu engang, hvor fantastisk cricket er – og vore spillere havde god grund til at have en sur smag i munden.
Nederlag trods Moniz – century
Lidt ligesom 1. holdet i Skanderborg, så alt lovende ud for 2. holdet, der takket være Jim Moniz startede med 207 not out mod Kolding. Moniz scorede sit andet century i sin svanholmtid med 119 not out. Måske er det alderen – han er omkring de 44 år – men han var utrolig afdæmpet i forhold til den yngre Moniz og scorede ”kun” 7 firere og en sekser og var 128 bolde om det.
Uheldssvangert for holdet var det- Moniz er jo ikke altid til disposition – at ingen andre lavede over 15 og generelt spillede usikkert og ikke kunne finde ud af at løbe mellem gærderne (3 løbet ud).
Selvom banen var hurtig var det en god score.
Men det viste sig at være barnemad for Koldings åbner Christo Botma, der chancefrit og fornemt lavede 104 not out. Han blev i den grad sat i gang af åbningskasterne, der smed den lige op i battet til hans drive, mens hans åbenbare svaghed – korte bolde udenfor offpinden– aldrig blev spottet eller evnet at udnytte. Vi leverede rædselsfulde 29 ekstra på de 38 overe, det tog Kolding at passere for tabet af 3 gærder – grufuldt.
Andre boller på suppen de herrer – eller sidste års 1. plads blot vil forblive et kært minde.
Selvom Ishøj III havde den såkaldte junior, der ødelagde såvel vort junior- som 1. hold indendørs, med, så lod vort 3. hold sig ikke imponere. Han gik for 0 og tog 0 for 30, mens Imran Ahmed præsterede en nydelig halvleg på 55, da vi jagtede Ishøjs indledende 122 (Shabaz Khan 3/26).
Ak ja – Wajjid Hussain kom og gik mod Ishøj III
Imran Ahmed ligner virkelig en gærdespiller
Bemærkelsesværdigt var det, at mens den resterende stab af de til Nørrebro udlånte og hjemkomne kom og gik, så lykkedes det Aske Larsen at spille sit livs gærdehalvleg – ja han scorede 10 not out, men han holdt sig inde, da vi var i knibe ved 69/5. Så hjalp det jo, at Ishøjs udenomskvote havde større dimensioner end vort 2. holds (28 på 24 overe).